DA Den Europæiske Unions Tidende CE 78/225

(2004/C 78 E/0229)

SKRIFTLIG FORESPØRGSEL E-3126/03

af Astrid Thors (ELDR) til Kommissionen

(23. oktober 2003)

Om: Grænseoverskridende tjenesteydelser i form af spil til humanitære formål

På trods af, at Rom-traktatens artikel 49 sikrer fri udveksling af tjenesteydelser inden for Fællesskabet, har De Europæiske Fællesskabers Domstol erklæret, at medlemsstaterne har ret til at lægge restriktioner på grænseoverskridende tjenesteydelser i form af spil for at sikre den offentlige orden i landet. Denne ret er imidlertid ikke absolut, og enhver pålagt restriktion skal være nødvendig for at opnå det mål, der forfølges, og være rimelig.

I Gambellis sag, der verserer for De Europæiske Fællesskabers Domstol, konkluderede generaladvokaten i sin udtalelse af 13. marts 2003, at de restriktioner, der var pålagt en online bookmaker etableret i Det Forenede Kongerige, var diskriminerende og ugyldige.

Mener Kommissionen i lyset af dette, at grænseoverskridende restriktioner på online tjenesteydelser i form af spil krænker Rom-traktatens artikel 49, hvis den pågældende EU-leverandør af disse tjenesteydelser er behørigt etableret og autoriseret, hvis fortjenesten anvendes til humanitære formål, og hvis leverandøren giver alle de nødvendige garantier med hensyn til forbrugerbeskyttelse og foranstaltninger mod organiseret kriminalitet?

Hvilke initiativer vil eller kan Kommissionen tage i anvendelse i denne særlige humanitære kontekst og i betragtning af, at informationssamfundets tjenesteydelser rent faktisk er af grænseoverskridende karakter, for at sikre, at reglerne for det indre marked kommer til at gælde for sådanne korrekt regulerede humanitære ydelser?

Svar afgivet på Kommissionens vegne af Frederik Bolkestein

(18. december 2003)

Kommissionen bemærker sig, at De Europæiske Fællesskabers Domstol for nylig har fastslået i Gambelli-sagen (sag C-243/01), at medlemsstater har ret til at indføre restriktioner for udveksling af tjenesteydelser på tværs af landegrænserne, hvis det er begrundet i almene hensyn såsom forbrugerbeskyttelse eller opretholdelse af den offentlige orden. I henhold til Domstolens retspraksis er sådanne restriktioner dog i overensstemmelse med EF-traktaten, hvis de ikke er diskriminerende, og de står i rimeligt forhold til deres formål, og de skal i alle tilfælde på en sammenhængende og systematisk måde medvirke til at begrænse væddemålsvirksomhed. Domstolens betragtninger er generelle og vil derfor kunne gælde uafhængigt af, om fortjenesten anvendes til bestemte formål og særligt til humanitære formål. Det skal også fremhæves, at særlig uddeling af fortjenesten ikke i sig selv kan betragtes som tilstrækkeligt grundlag til at anse de ovennævnte krav for automatisk at være opfyldt.

Kommissionen har modtaget en række henvendelser fra leverandører af spil, der klager over anvendelsen af eksisterende nationale restriktioner på grænseoverskridende ydelser. Kommissionen vil nu analysere klager på dette område på baggrund af Domstolens dom og træffe de fornødne foranstaltninger for at sikre, at principperne i Domstolens dom på området for spil overholdes, herunder på området for spil, hvis fortjeneste anvendes til humanitære formål.